तीन दशक अघि आफ्ना गुरु धनबज्र बज्राचार्यले भक्तपुरलगायतका स्थानका गुफाहरुबारे अध्ययन अनुसन्धान गर्न आग्रह गरेपछि श्रेष्ठ काठमाडौं उपत्यकाका विभिन्न गुफाहरु पुग्नुभएको छ । हातमा फित्ता टेप लिएर गुफा, जंगल, र खोलसाहरु चाहर्नु श्रेष्ठको दैनिकी नै बनेको छ । श्रेष्ठ भन्नुहुन्छ, ‘कसैको सहयोगले मैले अनुसन्धान गरेको होइन, आफ्नै अभिरुचिले लागेको हुँ । देशको इतिहास, कला संस्कृति देशको ऐना हो । यदि हामीले गलत तथ्यलाई नै इतिहास मानेर बस्ने हो भने राष्ट्रिय रुपमा संकट निम्तिने खतरा छ । त्यसैले पनि म पुरातात्विक सम्पदाहरुको खोज र अनुसन्धानमार्फत नेपालको वास्तविक इतिहासलाई बाहिर ल्याउन प्रयत्नरत छु । ’ इतिहास, पुरातत्व र गुफाहरु आफ्नो अभिरुचिको विषय भएकाले नै आफू निरन्तर यस क्षेत्रको अध्ययनमा लागेको श्रेष्ठ बताउनुहुन्छ ।
